浣花即席
作者：魏了翁
朝代：宋

paragraphs: 輕颸濯袢暑，清與耳目謀。
江山新容態，真意爛不收。
榜人以戒余，將事東郊游。
川后且靜波，馮夷亦安流。
聯鑣載羣彥，駢筵駕方舟。
月中亂平渺，高舂尚夷猶。
俯瞰大江橫，仰看蒼雲浮。
滔滔去不息，亹亹生無休。
俯仰三太息，發我心悠悠。
未省昔之人，曾有此樂不。
團團轉蘭枻，突見龍棹頭。
鬨然兩敵國，蒿矢迅不留。
所爭何爲者，對面如仇讎。
少須遊人散，天暝風泠颼。
清興浩無極，洗醆更勸酬。